Парк-музей „Генерал В. Н. Лавров“ е мемориален парк в памет на победите на руските войски в битката при Горни Дъбник и Битката при Телиш, проведени на 12/24 октомври и 16/28 октомври 1877 г. по времето на Руско-турската Освободителна война (1877 – 1878). В него са издигнати братски могили в памет на загиналите и погребаните руски и финландски гвардейци. Именуван е на генерал-майор Василий Николаевич Лавров, командир на Лейбгвардейски Финландски полк, смъртоносно ранен в битката при Горни Дъбник. Паркът се намира на самото бойно поле където са се развили бойните действия край село Горни Дъбник и на 25 км югозападно от Плевен, вляво от пътя София – Плевен.